Тбилиси

Тбилиси (1936-ж. чейин Тифлис) – Грузин Республикасынын борбору (1921-жылдан), Тбилиси ойдуңунда, Кура дарыясынын боюнда жайгашкан. Климаты субтропиктик. Жайы ысык жана узак, кышы жумшак. Январдын орточо температурасы 1°С, июлдуку 25°Ска жакын. Жылдык жаан-чачыны 400-600 мм. Калкы 1,14 млн (2010). Темир жол түйүнү. Эл аралык аэропорту бар. Метрополитен иштейт. Машина куруу (станок, электровоз, приборлор, айыл-чарба машиналары ж. б.), жеңил, тамак-аш, жыгаччылык, химиялык өнөр-жай ишканалары иштейт. Грузин ИАсы, ЖОЖдор (анын ичинде университет, консерватория), театрлар (анын ичинде опера жана балет, A. С. Грибоедов атындагы орус, Ш. Руставели атындагы, К. А. Маржанишвили атындагы драма), 20дан ашык музейлер (анын ичинде С. Жанаиша, искусство, сүрөт галереясы, адабият ж. б.), китепканалар (анын ичинде азиздер үчүн) ж. б. бар. Нарикала цитаделинин калдыктары (4-кылым; 16–17-кылымдар), Анчисхати (6- жана 17-кылым), Метехи (1278–89) чиркөөлөрү, Сиони кафедралуу собору (6–7-кылымдар), Ростом хандын мончосу (17-кылым) сакталган. Тбилисинин түштүк-чыгыш бөлүгүндө балнеол. курорт иштейт. Туризм өнүккөн.

 Колдонулган адабияттар 
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117-9

Категория:Грузия
Категория:Шаарлар‎